b'\n_START_ARTICLE_\nMikalojus Kopernikas\n_START_SECTION_\nBiografija\n_START_PARAGRAPH_\nGim\xc4\x97 Tor\xc5\xabn\xc4\x97je, pirklio \xc5\xa1eimoje. Tor\xc5\xabn\xc4\x97 kelet\xc4\x85 met\xc5\xb3 prie\xc5\xa1 Koperniko gimim\xc4\x85 buvo prijungta prie Lenkijos, iki tol buvo Pr\xc5\xabsijos dalis ir vadinta Tornu. Etni\xc5\xa1kai Kopernikas buvo vokietis, nors pats grei\xc4\x8diausiai laik\xc4\x97 save lenku pagal teritorin\xc4\x99-politin\xc4\x99 identifikacij\xc4\x85 su Lenkija. Po ankstyvos t\xc4\x97vo mirties, kai Kopernikui buvo 9 metai, juo r\xc5\xabpinosi d\xc4\x97d\xc4\x97 i\xc5\xa1 motinos pus\xc4\x97s, Vacelrodo kanauninkas._NEWLINE_1491 m. \xc4\xafstojo \xc4\xaf Krokuvos universitet\xc4\x85, dom\xc4\x97josi filosofija, teologija, matematika, medicina. V\xc4\x97liau i\xc5\xa1rinktas kanauninku. Baig\xc4\x99s mokslus i\xc5\xa1vyko \xc4\xaf Vokietij\xc4\x85 ir Italij\xc4\x85, kur klaus\xc4\x97si paskait\xc5\xb3 skirtinguose universitetuose, o vienu metu netgi pats profesoriavo Romoje._NEWLINE_1503 m. gr\xc4\xaf\xc5\xbeo \xc4\xaf Lenkij\xc4\x85 ir pragyveno ten septynerius metus, profesoriavo universitete ir u\xc5\xbesiimin\xc4\x97jo astronominiais steb\xc4\x97jimais. M. Kopernikas tuo pa\xc4\x8diu metu buvo medikas, diplomatas, geografas, astronomas, pinig\xc5\xb3 teoretikas ir d\xc4\x97d\xc4\x97s privatus patar\xc4\x97jas. Para\xc5\xa1\xc4\x97 \xe2\x80\x9eTraktat\xc4\x85 apie pinigus\xe2\x80\x9c.\n_START_SECTION_\nAstronomija\n_START_PARAGRAPH_\nMikalojus Kopernikas ypa\xc4\x8d dom\xc4\x97josi astronomija. Po ilg\xc5\xb3 dangaus k\xc5\xabn\xc5\xb3 steb\xc4\x97jim\xc5\xb3 ir skai\xc4\x8diavim\xc5\xb3 jis padar\xc4\x97 i\xc5\xa1vad\xc4\x85, kad \xc5\xbdem\xc4\x97 sukasi aplink savo a\xc5\xa1\xc4\xaf, M\xc4\x97nulis sukasi aplink \xc5\xbdem\xc4\x99, o \xc5\xbdem\xc4\x97 ir kitos planetos  sukasi aplink Saul\xc4\x99. Mikalojus Kopernikas knygoje \xe2\x80\x9eApie dangaus sfer\xc5\xb3 sukim\xc4\x85si\xe2\x80\x9c paneig\xc4\x97 buvusi\xc4\x85 teorij\xc4\x85, kad \xc5\xbdem\xc4\x97 yra Visatos centras. Knygoje, dedikuotoje popie\xc5\xbeiui, jis detaliai apra\xc5\xa1\xc4\x97 savo teorij\xc4\x85 ir pagrind\xc4\x97 j\xc4\x85 pavyzd\xc5\xbeiais. \xc5\xa0iai knygai buvo pritarta. Ir tik daug v\xc4\x97liau, d\xc4\x97l D\xc5\xbeordano Bruno interpretacij\xc5\xb3, kurios buvo skirtos jo paties okultiniams teiginiams pagr\xc4\xafsti, 1616 m. knyga Ba\xc5\xbeny\xc4\x8dios buvo u\xc5\xbedrausta \xe2\x80\x93 \xc4\xaftraukta \xc4\xaf Vatikano draud\xc5\xbeiam\xc5\xb3 knyg\xc5\xb3 s\xc4\x85ra\xc5\xa1\xc4\x85._NEWLINE_Atsisak\xc4\x99s Ptolem\xc4\x97jaus teorij\xc5\xb3, suk\xc5\xabr\xc4\x97 nauj\xc4\x85 sistem\xc4\x85, kuria pasi\xc5\xabl\xc4\x97 atsisakyti iki tol buvusios geocentrin\xc4\x97s sistemos (pagal j\xc4\x85 \xc5\xbdem\xc4\x97 buvo nejudantis Visatos centras) ir j\xc4\x85 pakeisti heliocentrine. Saulei suteikiama vieta Visatos centre ir tai buvo visuotinio mokslo perversmo prad\xc5\xbeia.'